b'\n_START_ARTICLE_\nImperiul Olandez\n_START_PARAGRAPH_\nImperiul Olandez (neerlandez\xc4\x83 Nederlands-koloniale Rijk) a constat din teritoriile de peste m\xc4\x83ri controlate de Republica Olandez\xc4\x83 \xc8\x99i mai t\xc3\xa2rziu, de \xc8\x9a\xc4\x83rile de Jos moderne, din secolul al XVII-lea p\xc3\xa2n\xc4\x83 \xc3\xaen secolul al XX-lea. Olandezii au creat un imperiu colonial dup\xc4\x83 Portugalia \xc8\x99i Spania, dar acesta s-a bazat pe cucerirea militar\xc4\x83 a unor a\xc8\x99ez\xc4\x83ri deja existente portugheze \xc8\x99i spaniole, \xc8\x99i nu pe descoperiri noi \xc8\x99i coloniz\xc4\x83ri. Pentru a realiza acest lucru, ei au fost ajuta\xc8\x9bi de abilit\xc4\x83\xc8\x9bile lor \xc3\xaen naviga\xc8\x9bie \xc8\x99i comer\xc8\x9b, precum \xc8\x99i de cre\xc8\x99terea brusc\xc4\x83 a na\xc8\x9bionalismului care \xc3\xaenso\xc8\x9be\xc8\x99te lupta pentru independen\xc8\x9b\xc4\x83 din Spania. Al\xc4\x83turi de britanici, olandezii au controlat ini\xc8\x9bial noile teritorii prin intermediul unor companii de stat capitaliste, cum ar fi Compania Olandez\xc4\x83 a Indiilor de Est sau Compania Olandez\xc4\x83 a Indiilor de Vest. Exploratori olandezi ca Willem Barents, Henry Hudson \xc8\x99i Abel Tasman au dezv\xc4\x83luit europenilor noi teritorii imense.\n_START_SECTION_\nOrigini\n_START_PARAGRAPH_\nTeritoriile ce au format mai t\xc3\xa2rziu Provinciile Unite au fost ini\xc8\x9bial o federa\xc8\x9bie cunoscut\xc4\x83 sub denumirea de Cele \xc8\x98aptesprezece Provincii, pe care Carol al V-lea, \xc3\x8emp\xc4\x83rat al Sf\xc3\xa2ntului Imperiu Roman \xc8\x99i totodat\xc4\x83 regele Spaniei le-a mo\xc8\x99tenit \xc3\xaen 1543. \xc3\x8en 1567, o revolt\xc4\x83 protestant\xc4\x83 ce a izbucnit \xc3\xaen acest\xc4\x83 zon\xc4\x83 a cauzat R\xc4\x83zboiul de Optzeci de Ani. Condus\xc4\x83 de William de Orania, ce a declarat independen\xc8\x9ba \xc3\xaen 1581 prin Actul de Abjurare. Rezultatul revoltei a fost stabilirea unei republici protestante independente \xc3\xaen nord, dar a fost recunoscut\xc4\x83 de Spania abia \xc3\xaen 1648 prin Pacea Westfalic\xc4\x83._NEWLINE_Provinciile de coast\xc4\x83 precum Holland \xc8\x99i Zeeland au fost importante o perioad\xc4\x83 lung\xc4\x83 de timp pentru Coroana spaniol\xc4\x83, datorit\xc4\x83 marilor centre comerciale. Mul\xc8\x9bumit\xc4\x83 pozi\xc8\x9bie geografice prielnice, \xc3\xaen aceste regiunii se \xc3\xaent\xc3\xa2lneau drumurile comerciale ce legau pie\xc8\x9bele Fran\xc8\x9bei, Angliei, Germaniei \xc8\x99i Balticii. R\xc4\x83zboiul cu Spania a produs o schimbare major\xc4\x83 \xc3\xaen \xc8\x9a\xc4\x83rile de Jos, mul\xc8\x9bi bancheri, negustori \xc8\x99i comercian\xc8\x9bi s-au mutat \xc3\xaen Amsterdam \xc3\xaen detrimentul Anversului, transform\xc3\xa2ndu-l \xc3\xaen cel mai mare centru comercial \xc8\x99i bancar al Europei. Accesul rapid \xc8\x99i sigur c\xc4\x83tre capitala olandez\xc4\x83, i-a deschis Olandei c\xc4\x83ile comerciale din Mediteran\xc4\x83 \xc8\x99i Levant. \xc3\x8en anii 1590, vasele olandeze \xc3\xaencep comer\xc8\x9bul cu coastele Braziliei \xc8\x99i Coasta de Aur Olandez\xc4\x83 din Africa, iar Oceanul Indian le oferea o surs\xc4\x83 de mirodenii profitabil\xc4\x83. Aceste ac\xc8\x9biuni au dus Olanda \xc3\xaentr-o competi\xc8\x9bie direct\xc4\x83 cu Portugalia, care domina comer\xc8\x9bul cu aceste regiuni de mai multe decenii. _NEWLINE_Rivalitatea cu Portugalia, \xc3\xaens\xc4\x83, nu a fost \xc3\xaen totalitate economic\xc4\x83, ci \xc8\x99i militar\xc4\x83. Dup\xc4\x83 b\xc4\x83t\xc4\x83lia de la Ksar El Kebir, coroanele Spaniei \xc8\x99i Portugaliei s-au unit \xc3\xaentr-o Uniune Iberic\xc4\x83 sub regele Filip al II-lea. Atac\xc3\xa2nd avanposturile portugheze de peste m\xc4\x83ri, Olanda for\xc8\x9ba Spania s\xc4\x83 realoce resurse financiare \xc8\x99i militare, amenin\xc8\x9b\xc3\xa2ndu-\xc8\x99i independen\xc8\x9ba. R\xc4\x83zboiul olandezo-portughez dintre 1602 \xc8\x99i 1663 s-a soldat cu tratatul de la Haga, prin care regatul iberic ceda insulele Ceylon \xc8\x99i Malabar Olandei, care se vedea obligat\xc4\x83 s\xc4\x83 recunoasc\xc4\x83 st\xc4\x83p\xc3\xa2nirea portughez\xc4\x83 peste Brazilia \xc8\x99i Angola. De asemenea, Noua Olanda (\xc3\xaen Brazilia) a fost v\xc3\xa2ndut\xc4\x83 Lisabonei pentru 63 de tone de aur._NEWLINE_\xc3\x8en 1594, este fondat\xc4\x83 la Amsterdam Compania p\xc4\x83m\xc3\xa2nturilor \xc3\xaendep\xc4\x83rtate, cu scopul de a trimite dou\xc4\x83 flote \xc3\xaen insulele Maluku. Prima flot\xc4\x83 a plecat \xc3\xaen 1596 \xc8\x99i s-a \xc3\xaentors \xc3\xaen 1597 cu o \xc3\xaenc\xc4\x83rc\xc4\x83tur\xc4\x83 de piper, ce acopera doar costul voiajului. Al doilea voiaj (1598 - 1599) a oferit investitorilor un profit de 400%. Acest c\xc3\xa2\xc8\x99tig a f\xc4\x83cut interesa\xc8\x9bi mul\xc8\x9bi investitori, care au creat alte companii, dar competi\xc8\x9bia dintre acestea a fost contraproductiv\xc4\x83.\n_START_SECTION_\nCre\xc8\x99terea puterii olandeze\n_START_PARAGRAPH_\nCa rezultat a problemelor cauzate de rivalitate dintre companii, \xc3\xaen 1602, la Amsterdam, este fondat\xc4\x83 Compania Olandez\xc4\x83 a Indiilor de Est (neerlandez\xc4\x83 Verenigde Oost-Indische Compagnie, VOC). Acesteia \xc3\xaei este acordat\xc4\x83 carta ce \xc3\xaei oferea drepturi exclusive asupra exploat\xc4\x83rii pentru o perioad\xc4\x83 ini\xc8\x9bial\xc4\x83 de 21 de ani a emisferei situate \xc3\xaentre Capul Bunei Speran\xc8\x9be \xc8\x99i Str\xc3\xa2mtoarea Magellan. Directorilor companiei i s-au oferit dreptul de a construi cet\xc4\x83\xc8\x9bi \xc8\x99i fortifica\xc8\x9bii, a \xc3\xaencheia tratate, pentru a \xc3\xaenrola propria armat\xc4\x83 \xc8\x99i marin\xc4\x83 cu scopul de a se ap\xc4\x83ra. Compania a fost \xc3\xaenfiin\xc8\x9bat\xc4\x83 ca o societate pe ac\xc8\x9biuni, ca \xc8\x99i rivala sa englez\xc4\x83, Compania englez\xc4\x83 a Indiilor de Est, fondat\xc4\x83 doi ani mai devreme. \xc3\x8en 1621, este \xc3\xaenfiin\xc8\x9bat\xc4\x83 Compania olandez\xc4\x83 a Indiilor de Vest ce avea monopol asupra Americii, Atlanticului \xc8\x99i coastei de vest a Africii, teritoriile care nu erau controlate de Compania Olandez\xc4\x83 a Indiilor de Est.\n_START_SECTION_\nR\xc4\x83zboiul olandezo-porturghez\n_START_PARAGRAPH_\nR\xc4\x83zboiul olandezo-spaniol pentru teritoriile olandeze a fost o parte a r\xc4\x83zboiului pentru independen\xc8\x9b\xc4\x83 \xc8\x99i libertate religioas\xc4\x83, \xc3\xaen timpul R\xc4\x83zboiului de Optzeci de ani. \xc8\x9a\xc4\x83rile de Jos au fost propriet\xc4\x83\xc8\x9bi ai Casei de Habsburg spaniole din 1555, c\xc3\xa2nd Carol al V-lea a \xc3\xaemp\xc4\x83r\xc8\x9bit Imperiul Habsburgic \xc3\xaentre fiul \xc8\x99i fratele s\xc4\x83u \xc3\xaen urma abdic\xc4\x83rii sale._NEWLINE_\xc3\x8en 1566, \xc3\xaen Cele \xc8\x98aptesprezece Provincii, izbucne\xc8\x99te o revolt\xc4\x83 olandez\xc4\x83, parte a r\xc4\x83zboiului de Optzeci de ani, marcat de jefuiri ale coloniilor din America \xc8\x99i Asia \xc8\x99i chiar o invazie a Filipinelor._NEWLINE_Din 1517, Lisabona era singura pia\xc8\x9b\xc4\x83 european\xc4\x83 a produselor din India, de unde fiecare na\xc8\x9biune european\xc4\x83 cump\xc4\x83ra mirodeniile \xc8\x99i produsele utile. Datorit\xc4\x83 r\xc4\x83zboiului dintre Regatul Spaniei \xc8\x99i \xc8\x9a\xc4\x83rile de Jos, Regatul Portugaliei, care era o proprietate a ramurei habsburge spaniole din 1580, a \xc3\xaentrerupt transporturile comerciale spre Olanda, care s-a v\xc4\x83zut obligat\xc4\x83 s\xc4\x83 \xc3\xae\xc8\x99i procure singur\xc4\x83 pre\xc8\x9bioasele mirodenii indiene. Cu ajutorul lui Cornelis de Houtman, care a reu\xc8\x99it s\xc4\x83 ob\xc8\x9bin\xc4\x83 rutele portugheze comerciale, \xc8\x9a\xc4\x83rile de Jos a \xc3\xaenceput \xc3\xaen 1595 propriile c\xc4\x83l\xc4\x83torii pentru a-\xc8\x99i achizi\xc8\x9biona produsele orientale._NEWLINE_C\xc4\x83utarea unor rute alternative spre Asia, a pertubat comer\xc8\x9bul portughezo-spaniol. Olandezii au \xc3\xaencercat s\xc4\x83 domine Asia de Sud, angaj\xc3\xa2ndu-se \xc8\x99i \xc3\xaen activit\xc4\x83\xc8\x9bi piratere\xc8\x99ti. Uniunea Iberic\xc4\x83 nu a fost tocmai profitabil\xc4\x83 pentru Portugalia, deoarece s-a angajat \xc3\xaen r\xc4\x83zboiul lui Filip al II-lea cu Provinciile Unite \xc8\x99i \xc8\x99i-a periclitat pozi\xc8\x9bia de putere colonial\xc4\x83. Acesteia i-au fost afectate interesele din India, Ceylon, Africa, America \xc8\x99i Japonia. Spre exemplu, Coroana portughez\xc4\x83 a pierdut pentru lung timp controlul asupra a p\xc4\x83r\xc8\x9bi din Brazilia \xc3\xaen fa\xc8\x9ba Fran\xc8\x9bei \xc8\x99i Olandei, care s-a a avut acces la planta\xc8\x9biile de trestie de zah\xc4\x83r._NEWLINE_\xc3\x8en 1637, John Maurice, prin\xc8\x9b de Nassau-Siegen, a fost numit guvernator peste posesiunile olandeze din Brazilia de c\xc4\x83tre Compania Olandez\xc4\x83 a Indiilor de Vest. Ace\xc8\x99tia \xc8\x99i-au extins posesiunile din Sergipe \xc3\xaen sud p\xc3\xa2n\xc4\x83 la S\xc3\xa3o Lu\xc3\xads de Maranh\xc3\xa3o \xc3\xaen nord, ocup\xc4\x83 \xc8\x99i Castelul Elmina, Saint Thomas \xc8\x99i Luanda, \xc3\xaen Angola, pe coasta de vest a Africii. _NEWLINE_Dup\xc4\x83 dizolvarea Uniunii Iberice \xc3\xaen 1640, Portugalia \xc8\x99i-a redob\xc3\xa2ndit provinciile pierdute al Imperiului Portughez. Ocupa\xc8\x9bia olandez\xc4\x83 din Brazilia a fost lung\xc4\x83 \xc8\x99i sup\xc4\x83r\xc4\x83toare pentru Lisabona. \xc8\x9a\xc4\x83rile de Jos au reu\xc8\x99it s\xc4\x83 ocupe Bahia (\xc8\x99i capitala Salvador), Pernambuco (\xc8\x99i cu capitala Recife), Para\xc3\xadba, Rio Grande do Norte, Cear\xc3\xa1, \xc8\x99i Sergipe, \xc3\xaen timp ce flota neerlandez\xc4\x83 jefuia vasele portugheze \xc3\xaen Oceanele Atlantic \xc8\x99i Indian. Printr-o interven\xc8\x9bie militar\xc4\x83 rapid\xc4\x83 \xc8\x99i puternic\xc4\x83, statul iberic recupereaz\xc4\x83 Bahia \xc8\x99i importanta sa capital\xc4\x83, Salvador \xc3\xaen 1625. Cu ajutorul Bahiei, Portugalia a reu\xc8\x99it \xc3\xaen dou\xc4\x83 decenii s\xc4\x83 recupereze celelalte zone de coast\xc4\x83 braziliene \xc8\x99i s\xc4\x83 st\xc3\xa2rpeasc\xc4\x83 pirateria olandez\xc4\x83.\n_START_SECTION_\nRivalitatea cu Marea Britanie \xc8\x99i Fran\xc8\x9ba (1652-1795)\n_START_PARAGRAPH_\n\xc3\x8en 1651, Parlamentul englez semneaz\xc4\x83 primul Navigation Acts, prin care comer\xc8\x9b dintre coloniile engleze \xc8\x99i alte puteri coloniale s\xc4\x83 fie mic\xc8\x99orat. Decizia Angliei a implicat-o \xc3\xaentr-un conflict direct cu Olanda, un principal comerciant cu coloniile britanice, ce va r\xc4\x83m\xc3\xa2ne \xc3\xaen istorie ca R\xc4\x83zboaiele Anglo-olandeze. Aceste ostilit\xc4\x83\xc8\x9bi i-au oferit Angliei titlul de mare putere naval\xc4\x83, de\xc8\x9binut p\xc3\xa2n\xc4\x83 atunci de Imperiul Olandez._NEWLINE_Al doilea R\xc4\x83zboi Anglo-olandez s-a precipitat \xc3\xaen 1664, c\xc3\xa2nd for\xc8\x9bele engleze au capturat New Netherland. New Netherland a fost o colonie olandez\xc4\x83 din America de Nord, ce cuprindea New York, New Jersey, Delaware, Connecticut \xc8\x99i p\xc4\x83r\xc8\x9bi din Pennsylvania \xc8\x99i Rhode Island. Prin tratatul de la Breda din 1667, New Netherland este cedat\xc4\x83 Angliei \xc3\xaen schimbul coloniei Suriname, cucerit\xc4\x83 de \xc8\x9a\xc4\x83rile de Jos \xc3\xaen acela\xc8\x99i an. Recucerirea New Netherland de c\xc4\x83tre for\xc8\x9bele olandeze \xc3\xaen 1673, a pornit Al treilea R\xc4\x83zboi Anglo-olandez. Dar \xc3\xaen acela\xc8\x99i timp Anglia preia din nou conducerea coloniei, ce va marca sf\xc3\xa2r\xc8\x99itul coloniz\xc4\x83rii olandeze a Americii de Nord, dar influen\xc8\x9ba acesteia r\xc4\x83m\xc3\xa2ne prin limb\xc4\x83 \xc8\x99\xc4\x83 religie pentru mult timp. \xc3\x8en America de Sud, colonia francez\xc4\x83 Cayenne este preluat\xc4\x83 de \xc8\x9a\xc4\x83rile de Jos \xc3\xaen 1658. \xc3\x8ens\xc4\x83, este returnat\xc4\x83 Fran\xc8\x9bei \xc3\xaen 1664, deoarece era neprofitabil\xc4\x83. Este recapturat\xc4\x83 de Provinciile Unite \xc3\xaen 1676, \xc3\xaens\xc4\x83, este returnat\xc4\x83 un an mai t\xc3\xa2rziu, permanent de aceast\xc4\x83 dat\xc4\x83. Prin Revolu\xc8\x9bia Glorioas\xc4\x83 din 1688, William de Orania urc\xc4\x83 pe tronul Marii Britanii, prelu\xc3\xa2nd coroanele Angliei, Sco\xc8\x9biei \xc8\x99i Irlandei \xc8\x99i \xc3\xaenche\xc3\xa2nd un r\xc4\x83zboi de opt decenii, dar conflictul cu Regatul Fran\xc8\x9bei persist\xc4\x83._NEWLINE_\xc3\x8en timpul Revolu\xc8\x9biei Americane, Marea Britanie declar\xc4\x83 r\xc4\x83zboi Olandei, Al patrulea R\xc4\x83zboi Anglo-olandez, \xc3\xaen care for\xc8\x9bele britanice ocup\xc4\x83 colonia neerlandez\xc4\x83 Ceylon. Prin pacea de la Paris din 1783, Ceylonul este restituit olandezilor, iar Negapatnam este cedat Regatului Unit.\n_START_SECTION_\nEra napoleonian\xc4\x83 (1795-1815)\n_START_PARAGRAPH_\n\xc3\x8en 1795, armata revolu\xc8\x9bionar\xc4\x83 francez\xc4\x83 invadeaz\xc4\x83 Provinciile Unite, transform\xc3\xa2ndu-l \xc3\xaentr-un stat satelit al Fran\xc8\x9bei sub numele de Republica Batav\xc4\x83. Marea Britanie, ce se afla \xc3\xaen r\xc4\x83zboi cu Fran\xc8\x9ba, ocup\xc4\x83 \xc3\xaen grab\xc4\x83 coloniile olandeze din Asia, Africa de Sud \xc8\x99i Caraibe._NEWLINE_Conform tratatului de la Amiens semnat de Regatul Unit \xc8\x99i Fran\xc8\x9ba \xc3\xaen 1802, Colonia Capului \xc8\x99i insulele din Indiile de Vest Olandeze sunt returnate Republicii. Ceylonului nu i-a fost reabilitat\xc4\x83 st\xc4\x83p\xc3\xa2nirea olandez\xc4\x83, devenind o colonie a coroanei britanice. Colonia Capului este reinvadat\xc4\x83 de britanci \xc3\xaen 1803, dup\xc4\x83 ce ostilit\xc4\x83\xc8\x9bile anglo-franceze re\xc3\xaencep, iar \xc3\xaen 1811 captureaz\xc4\x83 insula Java._NEWLINE_\xc3\x8en 1806, Napoleon Bonaparte dizolv\xc4\x83 Republica Batav\xc4\x83 \xc8\x99i \xc3\xaentemeiaz\xc4\x83 un regat pentru fratele s\xc4\x83u, Louis, regele Olandei. Louis \xc3\xae\xc8\x99i pierde puterea \xc3\xaen 1810, c\xc3\xa2nd regatul s\xc4\x83u intr\xc4\x83 sub ocupa\xc8\x9bia direct\xc4\x83 a Fran\xc8\x9bei p\xc3\xa2n\xc4\x83 la liberarea sa \xc3\xaen 1813. \xc3\x8en 1814, Anglia \xc8\x99i \xc8\x9a\xc4\x83rile de Jos semneaz\xc4\x83 tratatul anglo-olandez, prin care toate coloniile \xc3\xaei sunt returnate Olandei, cu excep\xc8\x9bia Coloniei Capului \xc8\x99i Guyanei.\n_START_SECTION_\nPerioada post-napoleonian\xc4\x83\n_START_PARAGRAPH_\nDup\xc4\x83 \xc3\xaenfr\xc3\xa2ngere final\xc4\x83 a lui Napoleon \xc3\xaen 1815, grani\xc8\x9bele Europei sunt redesenate prin Congresul de la Viena. Pentru prima dat\xc4\x83 de la declara\xc8\x9bia de independen\xc8\x9b\xc4\x83 fa\xc8\x9b\xc4\x83 de Spania din 1581, Olanda este reunit\xc4\x83 cu \xc8\x9a\xc4\x83rile de Jos de Sud \xc3\xaentr-o monarhie constitu\xc8\x9bional\xc4\x83, sub numele de Regatul Unit al \xc8\x9a\xc4\x83rilor de Jos. Uniunea a durat doar 15 ani. \xc3\x8en 1830, o revolu\xc8\x9biei \xc3\xaen jum\xc4\x83tate de sud a \xc8\x9b\xc4\x83rii a creat un nou stat independent, Belgia. _NEWLINE_Falimentara Companie a Indiilor de Est este desfiin\xc8\x9bat\xc4\x83 pe 1 ianuarie 1800 \xc8\x99i teritoriile din posesia acesteia sunt na\xc8\x9bionalizate ca Indiile de Est Olandeze. Rivalitatea dintre Marea Britanie \xc8\x99i Olanda \xc3\xaen Asia de Sud-Est continu\xc4\x83 prin portul Singapore, ce va fi cedat Companiei englez\xc4\x83 a Indiilor de Est \xc3\xaen 1819 de c\xc4\x83tre sultanul de Johore. \xc3\x8en ciuda tratatului Olandei cu anteriorul sultan, care le oferea regiunea, \xc8\x9a\xc4\x83rile de Jos sesizeaz\xc4\x83 imposibilitatea scoaterii portului Singapore de sub domina\xc8\x9bia britanic\xc4\x83. Ne\xc3\xaen\xc8\x9belegerile din Asia, Oceanul Indian \xc8\x99i Pacific vor fi rezolvate prin tratatul anglo-olandez din 1824. Conform termenilor acestuia, zona se \xc3\xaemparte \xc3\xaen dou\xc4\x83 sfere de influen\xc8\x9b\xc4\x83; una britanic\xc4\x83 asupra Indiei \xc8\x99i Peninsulei Malacca \xc8\x99i una olandez\xc4\x83 asupra arhipelagurilor din sud. _NEWLINE_Domina\xc8\x9bia olandez\xc4\x83 a fost fragil\xc4\x83 pe parcursul istoriei, dar a fost extins\xc4\x83 pe parcursul secolului al XIX-lea. \xc3\x8en secolul al XX-lea, extinderea st\xc4\x83p\xc3\xa2nirii neerlandeze asupra arhipelagului cuprindea \xc3\xaentregul teritoriu al Indoneziei moderne. \xc3\x8encep\xc3\xa2nd cu insula Java, colonialismul olandez cuprindea celelalte insule precum Borneo \xc8\x99i Sumatra._NEWLINE_\xc3\x8en 1871, Coasta de Aur Olandez\xc4\x83 este v\xc3\xa2ndut\xc4\x83 Coroanei britanice._NEWLINE_Compania Olandez\xc4\x83 a Indiilor de Vest a fost dizolvat\xc4\x83 \xc3\xaen 1791, iar coloniile din Suriname \xc8\x99i Caraibe au fost na\xc8\x9bionalizate. Economia acestora se baza pe comer\xc8\x9bul cu sclavi \xc8\x99i m\xc4\x83rfuri, dar independen\xc8\x9ba statelor din America Latin\xc4\x83 fa\xc8\x9b\xc4\x83 de Spania a sc\xc4\x83zut profitabilitatea. A\xc8\x99a c\xc4\x83 negustorii au emigrat \xc3\xaen America de Sud \xc8\x99i Statele Unite, l\xc4\x83s\xc3\xa2nd Antilele cu o popula\xc8\x9bie sc\xc4\x83zut\xc4\x83 \xc8\x99i venituri mici ce au necesitat subven\xc8\x9bii de la guvernul olandez. Administra\xc8\x9bia Antilelor \xc8\x99i Surinamului au fost unite \xc3\xaen perioada 1825 - 1845. Abolirea sclaviei din Indiile de Vest Olandeze a cauzat cererile de desp\xc4\x83gubire a de\xc8\x9bin\xc4\x83torilor de sclavi, iar \xc3\xaen Suriname au emigrat muncitori chinezi ce c\xc4\x83utau locuri de munc\xc4\x83.\n_START_SECTION_\nIndonezia\n_START_PARAGRAPH_\n\xc3\x8en ianuarie 1942, Japonia a invadat Indiile Olandeze Orientale. Olandezii s-au predat dou\xc4\x83 luni mai t\xc3\xa2rziu \xc3\xaen Java, indonezienii i-au primit ini\xc8\x9bial pe japonezi ca liberatori. Structurile coloniale olandeze economice, politice \xc8\x99i sociale au fost demontate \xc3\xaen timpul ocupa\xc8\x9biei nipone, cre\xc3\xa2nd un regim japonez. \xc3\x8en deceniile ce au urmat celui de-al Doilea R\xc4\x83zboi Mondial, olandezii au \xc3\xaenfr\xc3\xa2nt micile mi\xc8\x99c\xc4\x83ri na\xc8\x9bionaliste, na\xc8\x9bionalismul indonezian form\xc3\xa2ndu-se de-a lungul ocupa\xc8\x9biei japoneze. \xc3\x8ens\xc4\x83, Partidul Comunist Indonezian fondat de socialistul olandez Henk Sneevliet \xc3\xaen 1914, a \xc3\xaencheiat o alian\xc8\x9b\xc4\x83 strategic\xc4\x83 cu Sarekat Islam \xc8\x99i a fost un important lupt\xc4\x83tor \xc3\xaempotriva ocupa\xc8\x9biei japoneze a Indiilor Orientale Olandeze. Niponii au \xc3\xaencurajat \xc8\x99i sprijinit na\xc8\x9bionalismul indonezian, \xc3\xaen care noile institu\xc8\x9bii indigene au fost create \xc8\x99i lideri na\xc8\x9bionali\xc8\x99ti, precum Sukarno, au fost promovate. Internarea tuturor cet\xc4\x83\xc8\x9benilor olandezi a \xc3\xaensemnat c\xc4\x83 toate pozi\xc8\x9bii de conducere \xc8\x99i  administrative au fost umplute de indonezieni, de\xc8\x99i func\xc8\x9biile importante au fost \xc3\xaenc\xc4\x83 de\xc8\x9binute de japonezi._NEWLINE_La dou\xc4\x83 zile dup\xc4\x83 capitularea Japoniei \xc3\xaen august 1945, Sukarno \xc8\x99i colegul s\xc4\x83u, liderul na\xc8\x9bionalist Hatta, au declarat unilateral independen\xc8\x9ba indonezian\xc4\x83. Timp de patru ani jum\xc4\x83tate a urmat un conflict militar, deoarece olandezii au \xc3\xaencercat s\xc4\x83 restabileasc\xc4\x83 statutul de colonie a Indoneziei. For\xc8\x9bele olandeze \xc3\xaen cele din urm\xc4\x83 au reocupat cea mai mare parte a teritoriului coloniale \xc8\x99i o lupt\xc4\x83 de gheril\xc4\x83 a urmat. Majoritatea indonezienilor \xc8\x99i, \xc3\xaen cele din urm\xc4\x83, avizul interna\xc8\x9bional au favorizat independen\xc8\x9ba, iar \xc3\xaen decembrie 1949, \xc8\x9a\xc4\x83rile de Jos au recunoscut oficial suveranitatea indonezian\xc4\x83. \xc3\x8en conformitate cu termenii acordului din 1949, vestul Noii Guinei a r\xc4\x83mas sub auspiciile Noii Guinei Olandeze. Noul guvern indonezian, sub conducerea pre\xc8\x99edintelui Sukarno, au exercitat presiuni pentru \xc3\xaencorporarea vestului Noii Guinei \xc3\xaen teritoriul Indoneziei. \xc3\x8en urma presiunii Statelor Unite, \xc8\x9a\xc4\x83rile de Jos, au transferat regiunea disputat\xc4\x83 prin acordul de la New York din 1962.\n_START_SECTION_\nSuriname \xc8\x99i Antilele Olandeze\n_START_PARAGRAPH_\n\xc3\x8en 1954, \xc3\xaen cadrul "Cartei pentru Regatul \xc8\x9a\xc4\x83rilor de Jos", \xc8\x9a\xc4\x83rile de Jos, Suriname \xc8\x99i Antilele Olandeze (la acea dat\xc4\x83, includea \xc8\x99i Aruba), au devenit un regat compozit. Fostele colonii \xc8\x99i-au acordat autonomie, cu excep\xc8\x9bia anumitor aspecte, de ap\xc4\x83rare, afaceri externe \xc8\x99i cet\xc4\x83\xc8\x9benie. \xc3\x8en 1969, tulbur\xc4\x83rile din Cura\xc3\xa7ao a adus Marina din \xc8\x9a\xc4\x83rile de Jos pentru a potoli revoltele. \xc3\x8en 1973, negocierile au \xc3\xaenceput \xc3\xaen Suriname pentru independen\xc8\x9b\xc4\x83, precum \xc8\x99i independen\xc8\x9ba deplin\xc4\x83 a fost acordat\xc4\x83 \xc3\xaen 1975, cu 60.000 de emigran\xc8\x9bi care au avut posibilitatea de a se muta \xc3\xaen \xc8\x9a\xc4\x83rile de Jos. \xc3\x8en 1986, Arubei i s-a permis de a se separa de federa\xc8\x9bia Antilelor Olandeze, \xc8\x99i a fost presat\xc4\x83 de c\xc4\x83tre \xc8\x9a\xc4\x83rile de Jos pentru a trece la independen\xc8\x9b\xc4\x83 \xc3\xaen termen de zece ani. Cu toate acestea, \xc3\xaen 1994, s-a convenit c\xc4\x83 statutul s\xc4\x83u ca un t\xc4\x83r\xc3\xa2m de sine st\xc4\x83t\xc4\x83tor ar putea continua. _NEWLINE_Pe 10 octombrie 2010, Antilele Olandeze au fost dizolvate. \xc3\x8en vigoare la acea dat\xc4\x83, Cura\xc3\xa7ao \xc8\x99i Sint Maarten au aderat la statutul de \xc8\x9bar\xc4\x83 \xc3\xaen cadrul aceluia\xc8\x99i Regat de care Aruba deja se bucura. Insulelor Bonaire, Sint Eustatius \xc8\x99i Saba li s-au acordat un statut similar cu municipalit\xc4\x83\xc8\x9bile olandeze, iar acum sunt denumite uneori ca \xc8\x9a\xc4\x83rile de Jos Caraibiene.'